Lav et referat af nedenstående tekst:

Tekst:
Et halvt år efter byrettens dom er ankesagen mod to svenske statsborgere mandag begyndt ved Landsretten i Aalborg. De to svenskere på henholdsvis 54 og 47 år er begge tiltalt for at have dræbt og brændt den 39-årige Eddie Karl-Johan Christensen mellem den 9. og 11. maj 2020. Ved byretten i Hjørring i oktober sidste år blev den 54-årige svenske statsborger dømt 13 års fængsel for drabet, mens den 47-årige svenske statsborger blev frikendt for drabet, men blev kendt skyldig i usømmelig omgang med lig. Straks efter den 54-årige blev kendt skyldig i manddrab ankede han dommen, men også statsadvokaten har anket dommen, fordi de mener, at den 47-årige også skal kendes skyldig i manddrab, ligesom de mener, at den 54-årige skal have en hårdere straf. Nu skal Landsretten tage stilling til, om begge, kun den ene eller ingen af de to mænd skal dømmes for drabet i maj 2020. Ønsker prøveskydninger Inden mandagens retsmøde, som er det første i alt otte retsmøder, kom det frem, at den 54-åriges nye forsvarer ønsker, at der skal laves ny efterforskning i sagen. Den 54-åriges forsvarer ønsker, at der tages stilling til, om der skal laves prøveskydninger. Det skyldes, at der er fundet DNA, der med alt sandsynlighed er fra Eddie Karl-Johan Christensen inde i løbet på en magnum-pistol, som menes at være drabsvåbnet. Forsvareren ønsker at finde ud af, om det kan lade sig gøre, at der fortsat er DNA fra Eddie Karl-Johan Christensen i pistolens løb, hvis den er blevet affyret efter Eddie Karl-Johan Christensen blev skudt. Det skyldes, at det hændelsesforløb, som blev fremlagt ved byretten i Hjørring, viser, at Eddie Karl-Johan Christensen blev skudt den 9. maj 2020, mens Eddie Karl-Johan Christensens hund Rocco blev skudt dagen efter den 10. maj. Der skal dog først tages stilling til, om der skal laves prøveskydninger, efter at de tekniske vidner i sagen er blevet afhørt, som først sker i næste måned. Hvis der skal laves prøveskydninger, er det sandsynligt, at retssagen vil blive suspenderet. Anderledes lys i øjnene Siden byrettens dom i oktober sidste år har den 54-årige svensker været fængslet, mens den 47-årige svensker kunne forlade byretten i Hjørring som en fri mand, selvom han blev dømt til 10 måneders fængsel for usømmelig omgang med lig og overtrædelse af våbenloven, fordi han havde siddet varetægtsfængslet i en lige så lang periode, som det han blev dømt til at skulle afsone. Derfor kunne den 47-årige svensker også gå ind i landsretten som en fri mand mandag, og her virkede han som et andet menneske, end da han blev ført ind i byretten i Hjørring flankeret af betjente. I byretten virkede den 47-årige meget betynget af situationen, men nu i landsretten virker han til at have mere lys i øjnene og knap så berørt af situationen. - Det er stressende og hårdt, siger den 47-årige svensker om, at retssagen nu er begyndt i Landsretten. Den 54-årige svensker ligner sig selv, som han så ud i byretten. Han sidder konsekvent og skriver ned og noterer, hvad der bliver sagt i retten, ligesom han også gjorde i byretten i Hjørring.

Referat:
I Landsretten kom den 54-årige drabsdømte svenskers nye forsvarsadvokat med et nyt ønske, som ikke tidligere er blevet stillet i retten.